ALL ดีดบวก 7% ผบห.ย้ำรายรวมได้ปี 63 แตะ 4 พันลบ. ผลักดันกำไรโตทะลุ 500 ลบ.
ALL ดีดบวก 7% ผบห.ย้ำรายรวมได้ปี 63 แตะ 4 พันลบ. ผลักดันกำไรโตทะลุ 500 ลบ.
26 มิ.ย. 2563

ผู้สื่อข่าวรายงานว่า ราคาหุ้น บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL ณ เวลา 10.57 น. อยู่ที่ระดับ 3.64 บาท บวก 0.24 บาท หรือ 7.06% สูงสุดที่ระดับ 3.66 บาท ต่ำสุดที่ระดับ 3.40 บาท ด้วยมูลค่าการซื้อขาย 221.94 ล้านบาท

นายธนากร ธนวริทธิ์ ประธานเจ้าหน้าที่บริหาร ALL เปิดเผยถึงแนวโน้มผลการดำเนินงานในปี 2563 ว่าจะเติบโตได้ตามเป้าหมายที่วางไว้ โดยยังคงเป้าหมายรายได้รวมไว้ที่ 4,000 ล้านบาท และคาดจะมีกำไรสุทธิจะอยู่ที่ 600 ล้านบาท เติบโตขึ้นจากปีก่อนที่มีรายได้รวม 2,918.22 ล้านบาท และมีกำไรสุทธิ 501.09 ล้านบาท ทั้งนี้ ในช่วงไตรมาส 1/2563 บริษัทมีรายได้รวมแล้ว 678.78 ล้านบาท เติบโต 16% จากช่วงเดียวกันของปีก่อน และมีกำไรสุทธิที่ 113.10 ล้านบาท เติบโต 16.53% จากช่วงเดียวกันของปีก่อน
ทั้งนี้ ณ สิ้นไตรมาส 1/2563 บริษัทมียอดขายรอโอน (Backlog) ในมือมูลค่ารวม 11,500 ล้านบาท จากห้องชุดจำนวน 3,075 ยูนิต ซึ่งจะทยอยรับรู้ในช่วงที่เหลือของปี 2563 ประมาณ 5,700 ล้านบาท หรือคิดเป็นประมาณ 50% ของ Backlog ทั้งหมด ส่วนที่เหลือจะทยอยรับรู้ในปีถัดไป
โดยแบ่งเป็น Backlog จากโครงการคอนโดมิเนียม Low Rise จำนวน 7,800 ล้านบาท คิดเป็น 69% ของ Backlog ทั้งหมด,  โครงการคอนโดมิเนียม High Rise จำนวน 3,500 ล้านบาท คิดเป็น 28% ของ Backlog ทั้งหมด และโครงการทาวน์เฮาส์ จำนวน 200 ล้านบาท คิดเป็น 3% ของ Backlog ทั้งหมด
ขณะเดียวกันบริษัทยังคงเป้าหมายยอดขาย (Presale) ในปี 2563 ไว้ที่ 5,000 ล้านบาท ซึ่งล่าสุดยอดขาย (Year to date) ทำได้แล้วกว่า 2,000 ล้านบาท คิดเป็นประมาณ 40% ของเป้าหมายยอดขายทั้งปี และในช่วงเดือนมิถุนายนนี้ บริษัทมองว่าตลาดอสังหาริมทรัพย์เริ่มมีการฟื้นตัว จากการผ่อนมาตรการล็อกดาวน์ ส่งผลให้ลูกค้าคลายความกังวลเข้าชมโครงการ (Walk in) มากขึ้น
นอกจากนี้ ในช่วงไตรมาส 4/2563 บริษัทมีแผนเปิดตัวโครงการใหม่ จำนวน 2 โครงการ ได้แก่
และบริษัทมีแผนจะเปิดขายโครงการเฟส 3 ภายในโครงการ The Vision Ladprao- Nawamin (เป็นโครงการทาวน์เฮาส์พร้อมโอน) มูลค่าโครงการประมาณ 400 ล้านบาท
นายธนากร กล่าวอีกว่า ในช่วงไตรมาส 4/2563 บริษัทเตรียมเปิดให้บริการอาคารศูนย์การค้า เดอะ นิว ฟอรั่ม พลาซ่า (The New Forum Plaza) จังหวัดชลบุรี เป็นโครงการคอมมูนิตี้มอลล์ ซึ่งจะช่วยสร้างรายได้ประจำ (Recurring Income) ให้กับบริษัทในอนาคต โดยปัจจุบันมีผู้เช่าแล้วประมาณ 70-80%
ส่วนแนวโน้มผลการดำเนินงานในช่วง 3 ปีจากนี้ (ปี 2563-2565) มีโอกาสเติบโตอย่างต่อเนื่อง ซึ่งรายได้จะเติบโตในอัตราตัวเลข 2 หลักต่อปี จากการดำเนินงานตามแผนที่ตั้งไว้ ซึ่งปัจจุบันมีที่ดินรองรับการพัฒนาโครงการใหม่ในช่วง 2-3 ปีแล้ว ขณะเดียวกัน บริษัทมีนโยบายรักษาอัตรากำไรสุทธิให้อยู่ในระดับ 15-20%